અમદાવાદ: જાપાનના વડા પ્રધાન શિન્ઝો આબેનું ઉમળકાભેર સ્વાગત કરવા અમદાવાદીઓ આતુર બન્યા છે. મ્યુનિ. કોર્પોરેશન દ્વારા શહેરનાં વિભિન્ન સ્થળોએ ચિત્તાકર્ષક રોશની કરાઇ છે. ગઇ કાલે સાંજે આ રોશનીનો આનંદ માણવા મોટી સંખ્યામાં શહેરીજનો ઊમટી પડતાં ઠેરઠેર ટ્રાફિક જામની સમસ્યા ઉદ્દ્ભવી હતી, જોકે લોકો માટે આનંદના સમાચાર એ છે કે આવી રોશનીનો લહાવો કમસે કમ શનિવારની રાત સુધી માણી શકાશે. સત્તાવાળાઓ રવિવારની રજાના દિવસે પણ રોશની યથાવત્ રાખી શકે છે.